KIRJALLINEN KYSYMYS E-2479/99 esittäjä(t): Luigi Vinci (GUE/NGL) ja Fiorella Ghilardotti (PSE) komissiolle. Direktiivi 96/67 EY.



Virallinen lehti nro 303 E , 24/10/2000 s. 0067 - 0068



KIRJALLINEN KYSYMYS E-2479/99 esittäjä(t): Luigi Vinci (GUE/NGL) ja Fiorella Ghilardotti (PSE) komissiolle (16. joulukuuta 1999) Aihe: Direktiivi 96/67 EY 1. Kuljetusasioista vastaavan pääosaston (PO VIII) pääsihteeri Robert Coleman ilmoitti 7. syyskuuta 1999 päivätyssä kirjeessään, että Italian 13. tammikuuta 1999 antama asetus n:o 18 antoi aihetta tiettyihin huomautuksiin, ja ne koskivat määräysten yhdenmukaisuutta yhteisön oikeuden kanssa. Coleman katsoi, että asetus muodostaa esteen direktiivissä 96/67/EY tarkoitetulle pääsylle maahuolinnan markkinoille. Hänen huomautuksensa koskevat erityisesti 13, 14 ja 20 artiklaa, joissa käsitellään niille toimijoille asetettavia kelpoisuusvaatimuksia, jotka haluavat hoitaa maahuolintaa lentokentillä sekä sosiaaliturvaa. 2. Neuvoston direktiivin johdanto-osan kuudennessa kappaleessa vahvistetaan kuitenkin, että jäsenvaltioille on läheisyysperiaatteen mukaisesti annettava mahdollisuus ottaa huomioon alan ominaispiirteet, kansalliset ominaispiirteet mukaan lukien. Johdanto-osan kymmenennen kappaleen mukaisesti jäsenvaltioilla on oikeus sallia asteittain pääsy maahuolinnan markkinoille. Johdanto-osan kahdeksannessa kappaleessa todetaan, että vaikutukset työllistämisehtoihin ja lentokenttien turvallisuuteen on otettava huomioon, jolloin nykytilanne on ymmärrettävissä. Johdanto-osan 24 kappaleessa todetaan, että jäsenvaltioille on säilytettävä toimivaltuudet taata sopivassa määrin maahuolinnasta vastaavien yhtiöiden työntekijöiden sosiaaliturva. Lopuksi 18 artiklassa todetaan, että jäsenvaltiot voivat ryhtyä tarvittaviin toimiin työntekijöiden oikeuksien suojelemiseksi. 3. Euroopan unionin toimielinten neuvoston, komission ja parlamentin kannalta on erittäin tärkeää puolustaa työntekijöiden oikeuksia, ottaen huomioon korkean työttömyysasteen ja työntekijöiden nykyiset olosuhteet. Ottaen huomioon Robert Colemanin 7. syyskuuta 1999 päivätyn, ilmeisen mielivaltaisen Italian hallitukselle osoittaman kirjeen, tiedustelisimme, aikooko komissio selvittää, vastaako tämä tarkkaan ottaen yhteisön oikeuden perusperiaatteita? Mihin toimiin komissio aikoo ryhtyä Robert Colemanin kaltaisten virkamiesten suhteen, jotka komission nimissä ylittävät valtuutensa? Loyola de Palacion komission puolesta antama vastaus (1. helmikuuta 2000) Yhteisön oikeusjärjestelmän vartijana komission on valvottava perustamissopimuksen ja yhteisön toimielinten sen nojalla antamien säännösten oikeaa soveltamista. Tämä ei koske ainoastaan direktiivien saattamista osaksi kansallista lainsäädäntöä vaan myös sitä, että kansallisissa säännöksissä noudatetaan yhteisön tasolla annettujen sääntöjen sisältöä. Pääsystä maahuolinnan markkinoille yhteisön lentoasemilla 15 päivänä lokakuuta 1996 annetun neuvoston direktiivin 96/67/EY(1) 18 artiklassa säädetään, että jäsenvaltiot voivat toteuttaa työntekijöiden oikeuksien ja ympäristönsuojelun turvaamisen edellyttämiä toimenpiteitä, mutta nämä toimenpiteet on toteutettava siten, että ne eivät rajoita direktiivin säännösten soveltamista ja yhteisön oikeuden muiden määräysten noudattamista. Direktiivin tavoite on turvata vapaa pääsy maahuolintapalvelujen markkinoille sekä omahuolinnan että kolmansille osapuolille tarjottavien palvelujen osalta. Tämä markkinoille pääsy avataan direktiivin 1 artiklassa vahvistetun aikataulun mukaisesti vähitellen. Tämän noudattamiseksi säädöksellä, jolla direktiivi saatetaan osaksi kansallista lainsäädäntöä, ei saa estää vapaan markkinoillepääsyn periaatteen soveltamista ottamalla käyttöön kyseistä alaa koskevia rajoittavia sääntöjä. Asetuksen, jolla direktiivi saatetaan osaksi kansallista lainsäädäntöä, säännöksissä sallitaan viranomaisille valintamenettelyssä laaja harkintavalta, jolla ne voivat rajoittaa tätä vapaata markkinoillepääsyä. Nämä säännökset eivät ole niiden direktiivin tavoitteiden mukaisia, jotka esitetään erityisesti sen johdanto-osan 14 ja 15 kappaleessa, ja ne vaikuttavat myös direktiivin 6, 7, 11, 14 ja 18 artiklan vastaisilta. Sen vuoksi komissiolla on EY:n perustamissopimuksen 226 artiklan (entinen 169 artikla) mukaisesti velvollisuus toteuttaa tarvittavat toimenpiteet sen varmistamiseksi, että yhteisön säännöt saatetaan asianmukaisesti osaksi kansallista lainsäädäntöä ja että niitä sovelletaan oikein. Kysymyksessä mainitun Italian viranomaisille osoitetun kirjeen tavoite on nimenomaan tämän johdonmukaisuuden turvaaminen. (1) EYVL L 272, 25.10.1996.